## Dos projectes de la Comunitat Valenciana resulten guardonats en els XV Premis Nacionals de l’Energia

*** El director general d’Energia entrega l’accèssit a l’empresa valenciana Solatom com a millor iniciativa privada en benefici de la transició energètica
* S’han presentat un total de 61 iniciatives procedents de tota Espanya**

La XV edició dels Premis Nacionals de l’Energia organitzats per l’Associació d’Agència Espanyoles d’Energia (Eneragen), de la qual forma part Ivace+i Energia, ha guardonat dos projectes valencians per la seua contribució als objectius de la transició energètica en les categories de millor iniciativa privada i millor projecte d’educació, sensibilització i difusió.

Estos guardons, l’entrega dels quals ha tingut lloc a Granada, reconeixen les millors actuacions, tant públiques com privades, dutes a terme a Espanya en 2023, pel seu enfocament innovador i el seu impacte socioeconòmic.

Així, el projecte de l’empresa valenciana Solatom ha obtingut l’accèssit a la millor iniciativa privada pel seu projecte d’energia solar amb tecnologia fresnel d’ús industrial per a la fabricació de cervesa i que va ser presentat amb l’aval d’Ivace+i Energia, dependent de la Conselleria d’Innovació, Indústria, Comerç i Turisme.

El director general d’Energia, Manuel Argüelles, ha sigut l’encarregat d’entregar este guardó i ha destacat que este reconeixement de l’enginyeria i el talent valencià “suposa un orgull i un avanç per a la sostenibilitat, la ciència, i la innovació valenciana”.

La planta termosolar disposa de 6.000 metres quadrats d’espills, l’equivalent a un camp de futbol en els quals s’han instal·lat 182 mòduls solars fresnel amb 4 megawatts de capacitat i 1,5 megawatts / hora d’emmagatzematge. Estos concentradors estan formats per espills que seguixen la trajectòria del sol i reflectixen la llum en un tub absorbidor. Gràcies a esta instal·lació es proveïx el 10 % del consum de vapor de l’empresa de cerveses Heineken València.

Este projecte, segons ha explicat el titular d’Energia, “és considerat un referent a escala mundial i constituïx un exemple perfecte de col·laboració publicoprivada en la transició industrial cap a una economia baixa en carboni”, amb una inversió de 3 milions d’euros, finançada al 48 % pels fons europeus FEDER.

En paraules d’Argüelles, este projecte demostra que és “perfectament viable compatibilitzar el desenvolupament sostenible amb el creixement econòmic i industrial apostant per tecnologies netes i eficients que permeten la gradual descarbonització de l’economia”.

**Premi al millor projecte de difusió**

A més, el projecte ‘Naturalment’, pati renaturalitzat per a la transició ecosocial, promogut per Fent Estudi Cooperativa i avalat per la Fundació València Clima i Energia, ha obtingut el Premi a la millor iniciativa en la categoria d’educació, sensibilització i difusió.

Este projecte pilot, iniciat en 2023 i que finalitzarà en setembre d’enguany, aposta per l’educació com a motor de canvi social i proposa convertir el procés de renaturalització dels patis escolars en un potent catalitzador cap a la transició ecosocial. La iniciativa es desenvolupa en el CEIP Ballester Fandos en el barri de la Malva-rosa (València).

El projecte ha construït un refugi climàtic en el pati escolar a través del qual s’han posat en marxa múltiples millores de caràcter transversal (energètiques, de reducció d’altes temperatures, educatives, d’igualtat de gènere, de salut, comunitàries, etc.).

A més, amb la instal·lació de panells solars fotovoltaics i la creació d’una comunitat energètica solidària s’afavorix la generació distribuïda i en cedir els excedents de la producció elèctrica a famílies en situació de vulnerabilitat, actua en favor d’un model energètic més just, que combat la pobresa energètica i dota la ciutadania de capacitat de participació.

Fecha: 14/06/2024